Henri Pourrat
Henri Pourrat var en af de mest bemærkelsesværdige lokale fortællere i 1900-tallets Frankrig. Han var født og opvokset i en mindre by i Auvergne. Drevet af sin interesse for den lokale folklore komponerede han et enkeltstående romanværk, Gaspard des Montagnes (1922-1931).
De fire bind om Gaspar fra bjergene i Auvergne fortæller i romanagtig form den dramatiske historie om ondskaben i skikkelse af en hævntørstig forbryder, der efterstræber den kvindelige hovedperson. Helten Gaspars manøvrer for at beskytte hende giver anledning til utallige digressioner og skildringer af lokale forhold og et liv på landet, der endnu havde et præg af gamle dage. I sin enkle form går den slags folkelige fortællinger i Frankrig tilbage til romantikken i 1800-tallet.
Senere indsamlede og udgav Pourrat i 13 bind en mængde sagn og historier fra sin hjemstavn (Le Trésor des contes, 1948-1962). I den forbindelse foretog han en registrering af op imod 30.000 lokale udtryk og vendinger under sin udforskning af den lokale dialekt.